N3 weer oop ná noodlottige kettingsbotsing  (Foto: Twitter) Minstens vyf mense is dood en talle beseer in Maandagmiddag se kettingbotsing op die N3 in KwaZulu-Natal. Die N3 tussen Hilton en Cedara was ure lank gesluit en is eers kort voor middernag weer oopgestel. Volgens die provinsiale departement van vervoer was minstens vyf vragmotors, agt minibustaxi’s en 22 motors in die botsing betrokke. Mistige en reënerige toestande het moontlik tot die botsing bygedra, maar die spesifieke oorsaak word ondersoek. Talle mense is in die botsing beseer en na nabygeleë hospitale geneem vir behandeling. Die uMngeni-munisipaliteit het die stadsaal in Hilton Maandagaand beskikbaar gestel vir motoriste wat ’n oornagplek benodig het. Sipho Hlomuka, LUR vir vervoer in KwaZulu-Natal, is vol lof vir die onderskeie nooddienste wat betrokke was. “Ons wil ons innige meegevoel betuig met al die families wat geraak word en wens ’n spoedige herstel toe aan almal wat beserings opgedoen het. “Ons wil al die noodreaksiespanne loof vir die werk wat hulle gedoen het. Ons is geweldig teleurgesteld oor al die noodlottige ongelukke wat tydens die Paasnaweek aangeteken is.”